Diwar e garr e tisken an den. Div eus e gontilli en deus lezet er c'harr. Ne chom nemet hini ar votez dezhañ. Ne gemerer ket e oustilhoù pa n'eus ket ezhomm anezho, neketa ? Nann, ne reer ket, ha fenoz n'en devo ket ezhomm anezho evit ober e damm labour. Klevet en deus yudadenn karr-samm ar bomberien pa oa o kuitaat al lec'h m'en deus bet e arc'hant. Ur minc'hoarzh a zo deuet dezhañ. Ar re-se ne gavint ket hir o amzer fenoz, n'eo ket fall. Sellet a ra tro-dro dezhañ ; ne well ket  anezhi. Aze emañ koulskoude, dre ret. Alies eo deuet da wiriañ ; ha p'eo tremenet ur pennadig abretoc'h e oa hi aze c'hoazh, o c'hortoz, harpet ouzh ur peul bennak, ken brav bepred, ken gadal ha biskoazh. Gouzout a ra ne echu ket he amzer a-raok ma savfe an heol. Gant unan all emañ, sur a-walc'h. Ne zeu ket a benn da gaout an disterañ soñj eus hec'h anv. An holl gisti o devez an hevelep anvioù, evel poupinelloù deuet 'maez eus ur mell labouradeg. N'eo ket fall ar skeudenn, ret e vo dezhañ skrivañ e levr evel  m'en deus lavaret d'ar paotr, bremaik. Natacha pe Nancy, ne ra forzh, met hep he anv e vo diaes goulennata ar merc'hed all. Ket, n'eo ket merc'hed, gisti, goulennata ar gisti all. Penaos ober neuze ? Pasianted en deus, met ket kement-se. C'hoant en deus da adkavout anezhi, d'he lakaat da ouelañ c'hoazh a-raok echuiñ al labour. Biskoazh n'hen doa bet kement a blijadur. He daoulagad a oa dispourbellet gant ar spont tra ma konte dezhi. Ar spont-se a oar par d'ar re a wele e daoulagad ar re a lazhe. Met ne gave  an daoulagad gwer-se neblec'h. Goulenn a ra digant ur c'hast vil ma oar da belec'h eo aet an hini a oa ouzh ar peul-gouloù. Ne oar ket, evel just. Skeiñ ganti pe reiñ ur bilhed pe zaou ? Imoret mat eo fenoz. Gant an arc'hant e vez diskornet he zeod.Gwelet he deus anezhi gant ur pratik ; o vont-tre en un ti. En diskouezh a ra dezhañ. Ur bravig a zo stag ouzh he zeod. C'hoant dislonkañ a zeu dezhañ pa ijin an teod-se en e veg, o vouchañ dezhañ. Ne drugareka ket anezhi.